**Θέματα & Εισηγήσεις**

**10ης Τακτικής Συνεδρίασης Συμβουλίου Κοινότητας Πεντέλης του Δήμου Πεντέλης**

Θέμα 1ο: Ενημέρωση για την αντιπυρική προστασία των δημοτικών αλσυλλίων

Εισήγηση: Σε συνεννόηση με την Αντιδήμαρχο Δ/νσης Περιβάλλοντος Πολεοδομίας & Δ/νσης Τεχνικών Υπηρεσιών, θα παραστεί για να ενημερώσει το σώμα. Η ενημέρωση θα αφορά την χρήση τεχνολογικών μέσων, όπως αισθητήρων, καμερών παρακολούθησης και drone, ώστε να γνωρίζουμε εγκαίρως την χρονική στιγμή και το ακριβές σημείο που θα ξεκινήσει μια πυρκαγιά.

Θέμα 2ο: Εκτεθειμένες άκρες προστατευτικών σιδερένιων μπαρών στην οδό Δουκίσσης Πλακεντίας σε ελάχιστη απόσταση από την τοποθεσία “Βρύση Πλακεντίας – Παράδεισος”

Εισήγηση: Αφορά θέμα που είχα θέσει προς συζήτηση στη συνεδρίαση του συμβουλίου της Τετάρτης 20/11/2019. Πιο συγκεκριμένα, είχα παραθέσει τα ακόλουθα:

*“Θέλω να μοιραστώ με τα μέλη του συμβουλίου τον προβληματισμό μου αναφορικά με τις εκτεθειμένες άκρες των προστατευτικών σιδερένιων μπαρών στην οδό Δουκίσσης Πλακεντίας που ξεκινούν από την τοποθεσία " Βρύση Πλακεντίας – Παράδεισος" και συνεχίζουν στο ρεύμα καθόδου της οδού.*

*Σε ενδεχόμενη πρόσκρουση οχήματος σε αυτές τις άκρες θα οδηγήσει σε διάτρηση αυτού και σοβαρό τραυματισμό των επιβαίνοντων.*

*Προτείνω το σώμα να λάβει απόφαση εισήγησης προς την αρμόδια υπηρεσία του Δήμου με σκοπό να αξιολογήσει την παρούσα κατάσταση του ζητήματος και να προβεί σε απαραίτητες ενέργειες.*

*Σε περίπτωση που διαπιστωθεί ότι δεν είναι αρμόδιος ο Δήμος αλλά είναι η Περιφέρεια Αττικής, τότε η αρμόδια υπηρεσία του Δήμου να το προωθήσει στην αντίστοιχη στην Περιφέρεια.”*

Η πρόταση μου είχε εγκριθεί ομόφωνα και προωθηθεί στο γραφείο δημότη με αρ. πρωτ 23870/21.11.2019 και στην τεχνική υπηρεσία με αρ. πρωτ 24148/26.11.2019. Η τεχνική υπηρεσία διαβίβασε το σχετικό με αρ. πρωτ 24507/2.12.2019 στην Περιφέρεια Αττικής και συγκεκριμένα στην Γενική Διεύθυνση Αναπτυξιακού Προγραμματισμού Έργων και Υποδομών και στην Διεύθυνση Τεχνικών Έργων, ενημερώνοντας ότι *“η οδός Δουκίσσης Πλακεντίας, η οποία καταλήγει στην οδό Κλεισθένους της Δ.Κ. Πεντέλης, του Δήμου Πεντέλης, σύμφωνα με το ΦΕΚ 1326Β/2002, είναι επαρχιακός δρόμος και η συντήρησή του ανήκει στην Περιφέρεια Αττικής”*. Ούτε το συμβούλιο της Κοινότητας Πεντέλης, ούτε εγώ προσωπικά λάβαμε απάντηση από τις υπηρεσίες της Περιφέρεια Αττικής και δεν υπήρξε καμία μέριμνα μέχρι σήμερα, παρά τα τροχαία ατυχήματα που σημειώθηκαν στο συγκεκριμένο σημείο, ευτυχώς χωρίς απώλειες σε ανθρώπινες ζωές.

Εισηγούμαι στο σώμα να ψηφίσει υπέρ για την διαβίβαση του ανωτέρω προς την Δημοτική Αρχή για περαιτέρω ενέργειες.

Θέμα 3ο: Καθαρισμός τμήματος της οδού Δουκίσσης Πλακεντίας σε ελάχιστη απόσταση από την τοποθεσία “Βρύση Πλακεντίας - Παράδεισος”

Εισήγηση: Πρόκειται για τμήμα της οδού Δουκίσσης Πλακεντίας σε ελάχιστη απόσταση από την τοποθεσία “Βρύση Πλακεντίας - Παράδεισος”, που χαρακτηρίζεται από μικρό πλάτος και απότομη κλίση στροφής. Χρειάζεται συνεχή καθαρισμό από χόρτα και κλαδιά δέντρων που εισέρχονται από τις δύο κατευθύνσεις του δρόμου στο εσωτερικό του και εμποδίζουν την ομαλή και ασφαλή διέλευση των διερχόμενων οχημάτων. Αποτελεί το ίδιο σημείο με αυτό του 2ου Θέματος. Έπειτα από επιτόπια αυτοψία διαπίστωσα ότι πρέπει να καθαριστεί εκ νέου.

Εισηγούμαι στο σώμα να ψηφίσει υπέρ για την διαβίβαση του ανωτέρω προς την Δημοτική Αρχή για περαιτέρω ενέργειες.

Θέμα 4ο: Μεταφορά κολώνας της ΔΕΗ που βρίσκεται στην συμβολή των οδών Πιέρρου Δουκάκου και Δουκίσσης Πλακεντίας

Εισήγηση: Η συγκεκριμένη κολώνα βρίσκεται στα δεξιά της ανόδου της οδού Δουκίσσης Πλακεντίας αμέσως μετά την πλατεία Μιχαλόπουλου, στην συμβολή των οδών Πιέρρου Δουκάκου και Δουκίσσης Πλακεντίας. Για τους οδηγούς των εξερχόμενων οχημάτων από την οδό Πιέρρου Δουκάκου, η παρουσία της συγκεκριμένης κολώνας καθιστά εξαιρετικά δύσκολο τον έλεγχο της κυκλοφορίας και συγκεκριμένα της καθόδου της οδού. Το απότελεσμα θα μπορούσε να είναι τροχαίο ατύχημα. Επίσης, η κολόνα καταλαμβάνει όλος το εύρος του πεζοδρομίου σε μήκος και πλάτος, με αποτέλεσμα οι πεζοί να αναγκάζονται να αφήνουν το πεζοδρόμιο και να περνούν στον κεντρικό δρόμο (οδό Δουκίσσης Πλακεντίας) για να συνεχίσουν την πορεία τους, θέτωντας σε άμεσο κίνδυνοτην σωματική τους ακεραιότητα. Έπειτα από επιτόπια αυτοψία διαπίστωσα τα ανωτέρω δύο προβλήματα που δημιουργούνται από την συγκεκριμένη κολόνα.

Εισηγούμαι στο σώμα να ψηφίσει υπέρ για την διαβίβαση του ανωτέρω προς την Δημοτική Αρχή για περαιτέρω ενέργειες.

Θέμα 5ο: Εξοικονόμηση ενέργειας και πόρων στον οδοφωτισμό και τον φωτισμό των κοινόχρηστων χώρων και των κτιρίων του δήμου (εξωτερικά) με την χρήση φωτοκύτταρων και αισθητήρων κίνησης

Εισήγηση: Θεωρώ ότι πρέπει άμεσα να προχωρήσουμε σε επιπρόσθετες ενέργειες, ικανές να αντιμετωπίσουν τον δύσκολο ενεργειακά χειμώνα, όπως διαφαίνεται από τις αναφορές της Ευρωπαικής Ένωσης, που έχουμε μπροστά μας. Ειδικότερα, εισηγούμαι δύο προτάσεις, που αφορούν την αντικατάσταση των χρονοδιακοπτών με φωτοκύτταρα για τον οδοφωτισμό και τον φωτισμό των κοινόχρηστων χώρων και των κτιρίων του δήμου (εξωτερικά) και την λειτουργία φωτισμού με αισθητήρα κίνησης σε όποια από τα παραπάνω υπάρχει εφαρμογή κατόπιν μελέτης. Σε ότι αφορά τους χρονοδιακόπτες, αυτοί χρειάζονται συχνή ρύθμιση για να εναρμονίζεται χρονικά ο δημόσιος φωτισμός με την εναλλαγή μέρας – νύχτας, πράγμα ανέφικτο. Το αποτέλεσμα είναι ότι ξοδεύεται ενέργεια σε χρόνο που δεν εξυπηρετεί ανάγκη φωτισμού (υπάρχει επαρκής φωτισμός από τον ήλιο), είτε ξοδεύεται ενέργεια για περισσότερο από τον αναγκαίο χρόνο (οικονομική ζημία). Επιπλέον, αναφορικά με την χρήση αισθητήρων κίνησης επιτυγχάνεται εξοικονόμηση ενέργειας, αφού ο φωτισμός θα ενεργοποιείται όταν θα είναι αναγκαίος. Με την σωστή τοποθέτησή τους μπορούν με αξιοπιστία να καλύψουν όλες τις ενδεχόμενες διελεύσεις πεζών ή μηχανοκίνητων. Ακόμη, είναι δυνατός ο διαχωρισμός ανάμεσα στην ανθρώπινη κίνηση και σε αυτή φυλλωμάτων ή ζώων.

Εισηγούμαι στο σώμα να ψηφίσει υπέρ για την διαβίβαση του ανωτέρω προς την Δημοτική Αρχή για περαιτέρω ενέργειες.

**Ο ΠΡΟΕΔΡΟΣ ΣΥΜΒΟΥΛΙΟΥ**

 **ΚΟΙΝΟΤΗΤΑΣ ΠΕΝΤΕΛΗΣ**

 **ΣΠΥΡΙΔΩΝ ΞΑΦΗΣ**